Ofte kan man selv afhjælpe et problem med sin telefon. Prøv eventuelt nedenstående inden telefonen indsendes til reparation. Tænd og sluk:
Har man modtaget en opdatering eller ændret i telefonens indstillinger, kan man prøve at slukke og tænde sin telefon. Man kan med fordel slukke og tænde telefonen 2 – 3 gange om ugen, så er man sikker på at modtage alle opdateringer fra netværket. Hukommelseskort:
Har telefonen et hukommelseskort, kan man prøve at tage dette ud og se, om telefonen fungerer som den skal. Hukommelseskort, der er ved at gå i stykker, kan være skyld i fejl som for eksempel at telefonen genstarter, bliver langsom, fryser i billedet og lignende. Vær opmærksom på, at jo større hukommelseskort man har jo langsommere bliver telefonen, når man navigerer rundt i menuen. Oplader:
Er der problemer med at få telefonen til at oplade korrekt, kan man prøve at slutte en anden oplader til telefonen. Vær opmærksom på, at mange nyere telefoner kan være længe om at begynde opladningen, hvis de er løbet helt tør for strøm. Det er normalt, at der kan gå op til 20 min. før telefonen, giver besked om, at den lader. Simkort:
Sæt eventuelt simkortet over i en anden telefon og test, om de samme problemer fortsat opleves. På den måde kan man se, om fejlen skal findes i mobiltelefonen eller på simkortet. Softwareopdatering:
Fejl på telefonen kan ofte løses ved at lave en softwareopdatering – dette kan gøres via producentens hjemmeside. Gendan:
En løsning kan være at nulstille telefonen til fabriksindstillinger. Vær opmærksom på, at man ved at gendanne telefonen sletter alt det indhold, man selv har lagt ind. For at undgå dette kan man tage en sikkerhedskopi af telefonen inden den gendannes. For yderligere information om sikkerhedskopi og gendannelse henvises til telefonens vejledning.